ප්‍රංශයේ “තමිල් නිවහන” සංවිධානයෙන් මූල්‍ය ආධාර ලබාගනිමින් දමිළ සරසවි සිසුන් අතර ජාතිවාදී අරගලයක් ඇතිකිරීමට අන්තර් විශ්වවිද්‍යාල ශිෂ්‍ය බල මණ්ඩලය කටයුතු කරමින් සිටින බව විශ්වවිද්‍යාල ස්වාධීන සිසු හැරවුම් ව්‍යාපාරය ඊයේ (18) මාධ්‍ය හමුවක දී හෙළි කළේය.මේ අයුරින් ජාත්‍යන්තර ත්‍රස්තවාදී සංවිධානයක අතකොලුවක් වෙමින් මොවුන් අර අදින්නේ ජාත්‍යන්තර වශයෙන් දේශපාලන වාසි ලබාගැනීමට බවද එම ව්‍යාපාරය පෙන්වා දෙයි.සිංහල ශිෂ්‍යයින් අතර මෙවැනි අරගලයක් ඇතිකිරීමට නොහැකි යැයි අන්තරය මේ වනවිටත් වටහාගෙන ඇතැයි පැවසූ සිසු හැරවුම් ව්‍යාපාරයේ කැඳවුම්කරු යුක්ති ඒකධීර සිසුවා, නැගෙනහිර විශ්වවිද්‍යාලයේ ඇතිකිරීමට නොහැකි වූ අරගලය, යාපනය විශ්වවිද්‍යාල සිසුන් මූලික කර ගනිමින් ඇතිකිරීමට අන්තරය නිිරර්ථක උත්සාහයක යෙදුණු බවද සඳහන් කරයි.පසුගියදා යාපනය විශ්වවිද්‍යාලයේ ඇති වූ සිද්ධිය සම්බන්ධයෙන් සිසුන් කීපදෙනෙක් අත්අඩංගුවට ගැනීම මගින් සිදුවී ඇත්තේ රජය අන්තරේ ලණුව කෑ බවක් යැයි පවසන යුක්ති ඒකධීර සිසුවා, මේවාට පැලැස්තර නොව ස්ථිරසාර විසඳුම් ලබාදීමට කටයුතු කළ යුතු යැයි ද පෙන්වා දෙයි.ත්‍රස්ත සංවිධානයකින් මුදල් හා උපකාර ලබාගනිමින් විශ්වවිද්‍යාල සිසුන් අතර ජාතිවාදී අරගලයක් ඇතිකිරීමට කටයුතු කරන අන්තරේ ක්‍රියාකලාපය අමු අමුවේ හෙළාදකින බවද විශ්වවිද්‍යාල ස්වාධීන සිසු හැරවුම් ව්‍යාපාරය වෙනුවෙන් ඒකධීර සිසුවා ප්‍රකාශ කළේය.එමෙන්ම නායකත්ව පුහුණු වැඩසටහන මගින් විශ්වවිද්‍යාල සිසුන් රටට ආදරය කරන පිරිසක් බවට පත්වීමේ මූලික අත්තිවාරම නිර්මාණය වන බව පෙන්වාදෙන සිසු හැරවුම් ව්‍යාපාරය, මෙමගින් රොබෝ ශිෂ්‍ය කණ්ඩායමක් බිහිවන්නේ යැයි ගැටළුකාරී දේශපාලන මතයක සිටින අන්තරය සඳහන් කරන බව ද පවසයි.මෙහිදී වැඩිදුරටත් අදහස් දක්වන සිසු හැරවුම් ව්‍යාපාරය මෙසේද පවසයි.නායකත්ව පුහුණු වැඩසටහන ආරම්භ කිරීමට කටයුතු කිරීම සම්බන්ධයෙන් අපි රජයට ස්තුතිය පිරිනමනවා.